Document ID: 32008D0316

KOMISJONI OTSUS,
31. märts 2008,
millega vastavalt nõukogu määruse (EÜ) nr 980/2005 artikli 18 lõikele 2 algatatakse uurimine, mis käsitleb ühinemisvabaduse ja organiseerumisõiguse kaitset El Salvadoris
(2008/316/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 27. juuni 2005. aasta määrust (EÜ) nr 980/2005 üldiste tariifsete soodustuste kava kohaldamise kohta, (1) eriti selle artikli 18 lõiget 2,
olles konsulteerinud üldiste tariifsete soodustuste komiteega,
ning arvestades järgmist:
(1)
Komisjonile on saanud teatavaks, et El Salvadori ülemkohus on oma 28. oktoobri 2007. aasta otsusega kohtuasjades 63-2007 ja 69-2007 tunnistanud mõned Rahvusvahelise Tööorganisatsiooni ühinemisvabaduse ja organiseerumisõiguse kaitse konventsiooni nr 87 sätted El Salvadori põhiseaduse artikli 47 vastaseks.
(2)
Määruse (EÜ) nr 980/2005 artikli 16 lõikega 2 nähakse ette, et kõnealuse määruse II peatüki 2. jaotises viidatud stimuleeriva erikorra kohaldamise võib ajutiselt peatada, eriti juhul, kui riigi õigusaktidesse ei ole enam inkorporeeritud määruse III lisas loetletud konventsioone, mis on ratifitseeritud artikli 9 lõigetes 1 ja 2 esitatud nõuete täitmiseks, või juhul, kui nimetatud õigusakte tegelikkuses ei kohaldata.
(3)
Rahvusvahelise Tööorganisatsiooni ühinemisvabaduse ja organiseerumisõiguse kaitse konventsioon nr 87 on nimetatud määruse (EÜ) nr 980/2005 III lisa A osa 14. punktis.
(4)
Komisjon uuris El Salvadori ülemkohtu otsust kohtuasjades 63-2007 ja 69-2007 ning tegi järelduse, et nimetatud otsuse õiguslikke tagajärgi tuleks analüüsida, et kindlaks teha, kas need annavad aluse stimuleeriva erikorra peatamiseks. Komisjon järeldab, et uurimise läbiviimiseks on olemas piisavad alused.
(5)
3. märtsil 2008 peeti nõu üldiste tariifsete soodustuste komiteega,
ON TEINUD JÄRGMISE OTSUSE:
Ainus artikkel
Komisjon algatab uurimise, et teha kindlaks, kas Rahvusvahelise Tööorganisatsiooni ühinemisõiguse ja organiseerumisvabaduse kaitse konventsioon nr 87 ei ole enam inkorporeeritud El Salvadori Vabariigi õigusaktidesse või kas nimetatud õigusakti ei rakendata tegelikkuses.
Brüssel, 31. märts 2008

Labels: 18
13
5
11